b"\n_START_ARTICLE_\nMas Rampinyo\n_START_SECTION_\nSituaci\xc3\xb3\n_START_PARAGRAPH_\nEl barri s'est\xc3\xa9n al nord de Montcada, separat de la vila pel riu Ripoll. Antigament era conegut com la plana de Sant Pere de Reixac, al peu de l'ermita de Reixac i conflu\xc3\xa8ncia dels rius Ripoll i Bes\xc3\xb2s. Amb el pas del temps, s'han creat sub-barriades com ara Gurug\xc3\xba, Montcada Nova i Mas Duran, i pol\xc3\xadgons industrials com ara Fointvasa i Pla d'en Coll.\n_START_SECTION_\nEconomia\n_START_PARAGRAPH_\nLa ind\xc3\xbastria \xc3\xa9s la base econ\xc3\xb2mica del municipi i ha desbancat l'economia tradicional de Montcada i Reixac, que s'havia basat sempre en l'agricultura: vinya, blat, patates, maduixa i arbres fruiters._NEWLINE_Avui dia, la industrialitzaci\xc3\xb3 ha contribu\xc3\xaft a l'abandonament de les tasques agr\xc3\xadcoles. Ja s\xc3\xb3n pocs els que encara tenen algun conreu tradicional.\n_START_SECTION_\nHist\xc3\xb2ria\n_START_PARAGRAPH_\nLa zona on actualment trobem el barri de Mas Rampinyo va ser destinat, ja en \xc3\xa8poca medieval, al conreu de cereal i de vinya, i va ser pas de mercaderies gr\xc3\xa0cies al cam\xc3\xad ral d'origen rom\xc3\xa0 que el travessa._NEWLINE_La hist\xc3\xb2ria d'aquest barri \xc3\xa9s recent; el top\xc3\xb2nim va formar-se a la segona meitat del segle XIX. Els darrers estudis de Xavier Colom\xc3\xa9 apunten refer\xc3\xa8ncies d'aquest top\xc3\xb2nim a la d\xc3\xa8cada de 1870._NEWLINE_En relaci\xc3\xb3 amb l'origen del nom, hi ha qui defensa que prov\xc3\xa9 d'un lloc figurat, probablement una casa de pag\xc3\xa8s propera a l'empla\xc3\xa7ament actual del barri, l'a\xc3\xafllament de la qual l'hauria convertit en un cau de lladregots i mals costums, amants de rampinyar ('robar'). Tanmateix, aquesta hist\xc3\xb2ria no t\xc3\xa9 cap fonament hist\xc3\xb2ric i tot apunta que el top\xc3\xb2nim podria estar relacionat amb el verb rampinar, que fa refer\xc3\xa8ncia a tasques agr\xc3\xadcoles."